रामपुर-ठियोग के स्कूल 28 जुलाई तक बंद, कुल्लू के गडसा में बादल फटने से तबाही
Himachal Pradesh Weather Update, Rain Flood Situation, Weather forecast (दैनिक भास्कर) हिमाचल में भारी बारिश ने खूब कहर बरपाया है। 24 जून से अब तक फ्लैश फ्लड व लैंड स्लाइड की चपेट में आने से 44 लोगों की जान जा चुकी है। 42 लोगों की मौत 7 से 11 जुलाई के बीच हुई भारी बारिश के दौरान गई है।
हिमाचल प्रदेश में कल और परसो के लिए ऑरेंज अलर्ट जारी किया गया है। मौसम विज्ञान केंद्र शिमला ने चंबा, कांगड़ा, शिमला, कुल्लू, मंडी, बिलासपुर, सोलन व सिरमौर जिले में भारी बारिश की चेतावनी दी है।
उधर, रामपुर और ठियोग सब डिवीजन में सड़कें बंद होने और मौसम विभाग की चेतावनी को देखते हुए सभी सरकारी व निजी स्कूल 28 जुलाई तक बंद कर दिए गए है।
वहीं कुल्लू जिले की गडसा घाटी में सुबह चार बजे के करीब बादल फटने से खूब तबाही मची। इससे पांच मकान पूरी तरह क्षतिग्रस्त हो गए, जबकि 15 से ज्यादा घरों को आंशिक क्षति हुई है। बादल फटने के बाद गडसा नाला उफान पर आ गया है। इससे तीन पुल भी नाले में बह गए। बाढ़ के बाद संपर्क मार्ग पूरी तरह क्षतिग्रस्त हो गया है। इससे क्षेत्र के लोगों का जिला मुख्यालय से संपर्क कट गया है।
गडसा घाटी में भी भेड़ फार्म को नुकसान हुआ है। वहीं मौसम विज्ञान केंद्र ने अगले 4 दिन के तेज बारिश का अलर्ट दे रखा है। ताजा बुलेटिन में कल व परसो के लिए ऑरेंज अलर्ट दिया गया है।
44 लोगों की जान जा चुकी
प्रदेश में अब तक भारी बारिश से जान व मॉल दोनों को रिकॉर्ड नुकसान हुआ है। 24 जून से अब तक फ्लैश फ्लड व लैंड स्लाइड की चपेट में आने से 44 लोगों की जान जा चुकी है। 42 लोगों की मौत 7 से 11 जुलाई के बीच हुई भारी बारिश के दौरान गई है। कुल्लू और मंडी जिले में सबसे ज्यादा तबाही मची है। प्रदेश में 5116 करोड़ रुपए की निजी व सरकारी संपत्ति बारिश की भेंट चढ़ चुकी है।
606 घर जमींदोज
मुख्यमंत्री सुखविंदर सुक्खू कह चुके हैं कि पूरे नुकसान का आंकलन होने के बाद यह आंकड़ा 8000 करोड़ से ज्यादा हो जाएगा। प्रदेश में 606 घर पूरी तरह जमींदोज हो गए हैं, जबकि 5363 घरों को आंशिक क्षति पहुंची है। 236 दुकानें, 1648 गौशालाएं और 91 लेबर शेड व पुल ध्वस्त हुए हैं।
इसी तरह 83 करोड़ की कृषि उपज और 144 करोड़ के फलों को भी इस आपदा में नुकसान पहुंचा है। कई क्षेत्रों में सेब के दानों से लदे बगीचे ही बह गए हैं। हिमाचल में ऐसी तबाही पिछले 50 सालों में कभी नहीं हुई।
600 सड़कें 14 दिन से बंद
भारी बारिश के कारण आई आपदा की वजह से 600 सड़कें 14 दिन से बंद पड़ी हैं। इससे प्रदेशवासियों की आवाजाही बुरी तरह प्रभावित हुई है। चिंता इस बात की है कि प्रदेश में आगे भी मौसम साफ होने की संभावना नहीं है। बार-बार हो रही बारिश सड़कों की बहाली के काम में बाधा उत्पन्न कर रही है।